**ОШ „Деспот Стефан Лазаревић“ шк. год. 2022/23**

**КРИТЕРИЈУМИ ОЦЕЊИВАЊА У НАСТАВИ СТРАНИХ ЈЕЗИКА**

**ЕНГЛЕСКИ ЈЕЗИК**

**РАЗРЕДНА НАСТАВА**

**Први разред**

Ученици првог разреда се у току школске године оцењују описно. Описна оцена представља опис постигнућа ученика у остваривању исхода, циљева и задатка прописаних планом и програмом наставе и учења, као и степена ангажовања и напредовања ученика.

Наставник током школске године прати ученике, групно и индивидуално, и своја запажања о напретку, развоју, залагању, постигнућима и активности ученика на часовима евидентира у својој педагошкој документацији, као и у електронском дневнику у делу активност ученика.

Ученик првог разреда је **у потпуности савладао** предвиђене наставне садржаје уколико наставник процени да су сви дефинисани исходи испуњени уз самостално напредовање и стално ангажовање ученика:

* Ученик разуме фреквентне и уобичајене усмене исказе, као и кратке, једноставне усмене прилоге везане за познате теме, појаве и догађаје.
* Обавља основне језичке функције (давање и тражење, тј. размена информација о искуствено блиским ситуацијима и појавама, једноставно исказивање идеја и мишљења).
* Ученик правилно изговара све гласове и гласовне групе, чак и у тежим и
неувежбаним комбинацијама гласова, уз поштовање акценатско-интонацијских правила.

Ученик коме је **потребна мања помоћ наставника** за остваривање неких од дефинисаних исхода начасовима, сматра се да је савладао предвиђене наставне садржаје али да изостаје самостални рад и стални напредак ученика:

* Ученик разуме најфреквентније речи и изразе из свакодневног спорог и разговетног говора.
* Уме да обави основне комуникативне активности (поздрављање, представљање, добродошлица, опраштање, захваљивање, пружање информација о себи, распитивање о суштинским информацијама које се тичу саговорника).
* Ученик познаје изговор фреквентних, понављаних и меморисаних гласова, као и неких најчешћих гласовних група.

Ученик коме је **потребна већа помоћ** наставника за остваривање дефинисаних исхода на часовима сматра се да није у потпуности савладао наставне садржаје и да изостаје његов напредак и језички развој уз недостатак ангажовања:

* Ученик разуме уобичајене речи, изразе, фразе и кратке везане усмене исказе и записе
који се тичу његових непосредних искуствених доживљаја и сфера интересовања.
* Сналази се у кратким и увежбаним комуникационим улогама, уз употребу научених и уобичајених фраза и формула (постављање питања и давање одговара).
* Ученик препознаје исправан изговор већине гласова и гласовних група, као и једноставне граматичке елементе и конструкције.

Ученик који **није остварио ниједан или веома мали број дефинисаних исхода** сматра се да није савладао предвиђене наставне садржаје уз изостајање његовог напредовања, језичког развоја и ангажовања.

У току школске године код сваког ученика првог разреда, при описном оцењивању, сагледа се залагање и труд ученика, посвећеност у раду, извршавање школских и домаћих задатака који су додељени ученику, начину изговора усвојених речи и израза, редовност у раду, као и континуирана активност ученика на часовима.

**Други, трећи и четврти разред**

**Ученици од другог до четвртог разреда** оцењују се на следеће начине:

**Бројчано оцењивање:**

У току полугодишта ученик ће имати најмање 2 оцене на писаним проверама (контролним задацима дужим од 15 минута), и најмање 2 оцене на основу формативног оцењивања (или најмање 1 оцену на основу формативног оцењивања и 1 оцену на основу на усменог одговарања).

**Писане провере** (контролни задаци дужи од 15 минута) оцењују степен остварености исхода, напредовања и постигнућа ученика, реализују се након сваке обрађене наставне области уз претходну најаву и изражавају однос између процента тачних одговора и одговарајуће оцене:

90%-100% оцена одличан (5)

70%-89% оцена врло добар (4)

50%-69% оцена добар (3)

30%-49% оцена довољан (2)

испод 30% оцена недовољан (1)

**\*Скала може да варира у односу на постигнућа ученика, али не више од 5%.**

**Елементи формативног оцењивања** (по правилу у педагошкој евиденцији):

Усмени одговори, писмене провере до 15 минута, \*мањe *spell check* провере до 15 минута, ангажовање и активност на часу, степен развијености ученичке компетенције, успешно учествовање и сарадња у процесу учења и различитим облицима рада са другим ученицима (рад у пару, групни рад), израда плаката и презентација (4. разред), домаћи задаци, однос према раду и самосталност у раду.

\*Код ученика другог разреда писање јe прилагођена и поједностављена активност, уз коришћење тестова издавача уџбеника одобрених од стране Министарства просвете, науке и технолошког развоја.

**Активност ученика** прати се континуирано и вреднује током целе школске године. У активност улази и редовност/благовременост/тачност израде и доношења домаћих задатака, као и редовно доношење материјала потребног за рад на часу. Степен самосталности у раду, степен ангажовања, иницијативе, начин остваривања сарадње у процесу учења са другим ученицима такође се вреднују кроз активност. Наставник прати да ли ученици раде **домаће задатке** и може бројчано оценити рад и труд приликом израде домаћих (на пример, наставник унапред саопшти да пет смајли емотикона доноси оцену одличан (5)). Бројчана оцена као таква је елеменат формативне оцене приликом њеног заокруживања у сумативну. Оцена из активности може бити од значаја и за општи успех ученика из предмета, најчешће у његову корист.

**Оцена усменим путем** се формира на основу учениковог одговора према следећој бројчаној скали:

Оцена **одличан (5):**

* У потпуности разуме и самостално примењује научене речи и изразе, усменим и писаним путем.
* Течно и јасно чита и говори на енглеском језику.
* Учествује у дијалогу на задату тему и даје повратну информацију уз разумевање контекста и ситуације тј. теме разговора.
* Разуме изражена осећања, расположења и интересовања.
* Са лакоћом и једноставно описује породицу, школски контекст, хоби, интересовања и догађаје из свакодневног живота.
* Показује интересовање током наставе и вољу да помогне другим ученицима.
* Успешно учествује у различитим облицима рада.

Оцена **врло добар (4):**

* + У великој мери разуме и користи научене речи и изразе усменим и писаним путем.
	+ Уз мању помоћ наставника повезује научено, изводи закључке и користи у дијалогу на задату тему.
	+ Течно и јасно чита на енглеском језику.
	+ Разуме изражена осећања, расположења и интересовања али уз краће паузе даје повратну информацију користећи једноставна језичка средства.
	+ Сналази се у различитим облицима рада.

Оцена **добар (3)**:

* + Ученик углавном разуме научене речи и изразе и користи уз мању помоћ наставника.
	+ Разуме смисао једноставног текста и главне информације у дијалогу али учествује у активностима уз мању помоћ наставника.
	+ Поставља једноставна питања на теме које одговарају његовим интересовањима.
	+ Делимично обавља задатке у различитим облицима рада или уз додатно појашњење.

Оцена **довољан (2):**

* + Ученик препознаје и разуме основне појмове, речи и једноставне изразе у разговетном и спором говору.
	+ Уз већу помоћ наставника разуме кратке и једноставне дијалоге и делимично даје повратну информацију уз помоћ наставника.
	+ Показује мањи степен активности и ангажовања.
	+ Активан је на часу уз подстицај и помоћ наставника.

Оцена **недовољан (1)**:

* + Ученик не препознаје и не репродукује основне појмове и речи.
	+ Ни уз велику помоћ наставника не разуме најједноставније контексте, ситуације и упутства.
	+ Не показује интересовање за ангажовање у различитим облицима рада.

**ПРЕДМЕТНА НАСТАВА**

**Пети, шести, седми и осми разред**

Ученици од петог до осмог разреда оцењују се на следеће начине:

**Бројчано оцењивање:**

У току полугодишта ученик ће имати 1 оцену на писменом задатку (превођење са енглеског на српски језик или обрнуто), најмање 2 оцене на контролном задатку (тест вештина, тест из граматике) дужим од 15 минута, једну оцену на диктату и једну оцену на основу формативног оцењивања (или на усменом одговарању).

**Писане провере** (писмени и контролни задаци) оцењују степен остварености исхода, напредовања и постигнућа ученика, реализују се након сваке (или више) обрађене(их) наставне(их) области уз претходну најаву и изражавају однос између процента тачних одговора и одговарајуће оцене:

90%-100% оцена одличан (5)

70%-89% оцена врло добар (4)

50%-69% оцена добар (3)

30%-49% оцена довољан (2)

испод 30% оцена недовољан (1)

**\*Скала може да варира у односу на постигнућа ученика, али не више од 5%.**

**Елементи формативног оцењивања** (по правилу у педагошкој евиденцији):

Усмени одговори, (не)најављене писмене провере до 15 минута, ангажовање (степен развијености ученичке компетенције, активност на часу, успешност у раду у пару и групном раду, израда плаката, Power Point, Geneal.ly, Prezi и др. презентацијe, семинарски радови, пројекти), домаћи задаци, однос према раду.

Ако ученик има задатак да уради Power Point, Geneal.ly, Prezi **презентацију** или други дигитални или аналогни садржај, оценом одличан (5) може се оценити презентација ако:

1. Презентација садржи највише 10 слајдова,
2. Ученик одлично познаје тему о којој говори и излагање уз помоћ презентације је течно и има свој логички след.

Ученик може имати задатак да уради **пројекат**. У том случају елементи оцењивања су следећи:

* **одличан (5)**: Ученик у високој мери сарађује са осталим члановима групе. Веома је самосталан и показује веома висок степен ангажовања у оквиру рада на пројекту. Самостално изводи закључке на основу прикупљених података. Веома успешно презентује сам пројекат.
* **врло добар (4)**: Ученик у великој мери сарађује са осталим члановима групе. Показује одређену самосталност и висок степен активности и ангажовања. Углавном самостално изводи закључке на основу прикупљних података. Успешно презентује сам пројекат.
* **добар (3)**: Ученик у неопходној мери сарађује са осталим члановима групе. Показује довољан степен активности и ангажовања. Закључке на основу прикупљених података изводи делом самостално, а делом уз помоћ других чланова групе. Исто тако, сам пројекат презентује успешно само уз помоћ осталих.
* **довољан (2)**: Ученик у малој мери сарађује са осталим члановима групе. Показује мали степен активности и ангажовања. Прикупљене податке репродукује и презентује сам пројекат уз већу помоћ осталих чланова групе.
* **недовољан (1)**: Ученик не сарађује са осталим члановима групе. Не показује заинтересованост за пројекат, не учествује у активностима, не ангажује се у раду и прикупљању података за сам пројекат.

**Активност ученика** прати се континуирано и вреднује током целе школске године. У активност улази и редовност/благовременост/тачност израде и доношења домаћих задатака, као и редовно доношење материјала потребног за рад на часу. Степен самосталности у раду, степен ангажовања, иницијативе, начин остваривања сарадње у процесу учења са другим ученицима такође се вреднују кроз активност. Наставник прати да ли ученици раде **домаће задатке** и може бројчано оценити рад и труд приликом израде домаћих (на пример, наставник унапред саопшти да пет (десет) смајли емотикона доноси оцену одличан (5)). Бројчана оцена као таква је елеменат формативне оцене приликом њеног заокруживања у сумативну. Оцена из активности може бити од значаја и за општи успех ученика из предмета, најчешће у његову корист.

\*Уколико ученик не показује интересовање за учешће у активностима нити ангажовање, као ни жељу за напредовањем, оцењује се оценом недовољан (1).

**Оцена усменим путем** се формира на основу учениковог одговора према следећој бројчаној скали:

Оцена **одличан (5):**

* Ученик у потпуности разуме планом и програмом предвиђене појмове, речи и изразе и показује велики степен самосталности приликом њихове правилне употребе у изражавању.
* Успешно користи све граматичке елементе и конструкције и уочава најчешће изузетке од правила.
* Ученик уме да исприча лични доживљај, као и да у кратким цртама преприча садржај одређеног текста или разговора.
* Тачно и изражајно чита задати текст.
* Уме да обави разговор са другим лицима на унапред дату тему и са одређеном комуникативном функцијом.
* Самостално пише податке о себи и свом окружењу и пише краће саставе.
* Исто тако показује детаљно или солидно познавање основних карактеристика традиције и културе земаља чији језик изучава.

 Оцена **врло добар (4):**

* Ученик разуме планом и програмом предвиђене речи и исказе у великој мери и самостално их употребљава у изражавању.
* Правилно примењује уведена граматичка правила и конструкције.
* Ученик уме да уз малу помоћ наставника исприча лични доживљај и укатко исприча садржај одређеног текста, односно разговора.
* Правилно и изражајно чита једноставне текстове уз велики степен самосталности.
* У великој мери самостално остварује комуникацију и размењује са другим ученицима информације у вези са познатим темама и комуникативним функцијама.
* Ученик уз велики степен самосталности пише податке о себи и свом окружењу и уобличава то у краће саставе уз малу помоћ наставника.
* Познаје основне одлике традиције и културе земаља чији језик изучава.

 Оцена **добар (3)**:

* Ученик углавном разуме планом и програмом предвиђене појмове, речи и изразе уз делимичан степен самосталности приликом њихове примене у усменом и писменом изражавању.
* Познаје и користи једноставније граматичке елементе и конструкције.
* У стању је да искаже на једноставан начин и уз помоћ наставника исприча лични доживљај и преприча садржај разговора или текста.
* Ученик углавном правилно чита и у довољној мери размењује са другим ученицима кратке информације у вези са познатим темама и комуникативним функцијама.
* Пише једноставне податке о себи и свом окружењу уз повремену наставникову помоћ. Познаје најосновније културне карактеристике земаља чији језик изучава.

 Оцена **довољан (2)**:

* Ученик препознаје и разуме планом и програмом предвиђене основне, најфреквентније појмове, речи и изразе и примењује их у свом изражавању уз мали степен самосталности. У стању је да само уз помоћ наставника исприча лични доживљај и садржај разговора или текста, и то на нивоу репродукције.
* Ученик чита делимично правилно и уз помоћ наставника.
* Пише најједноставније податке о себи и свом окружењу уз помоћ наставника.
* Ученик у малој мери размењује са саговорницима кратке информације у вези са познатим темама и комуникативним функцијама.

 Оцена **недовољан (1)**:

* Ученик не показује препознавање ни разумевање планом и програмом предвиђених основних појмова, речи и израза, не уме да их репродукује ни правилно употреби у свом изражавању.
* Није самосталан у раду и није у стању ни уз помоћ наставника да исприча лични доживљај и садржај разговора или текста.
* У недовољној мери размењује са другим ученицима кратке информације у вези са познатим темама и комуникативним функцијама.

Оцењивање/вредновање пројектних активности углавном има мотивациону улогу и вреднује се у складу са показаним степеном самосталности, активности и ангажовања као и сарадње са осталим члановима групе, извођења закључака на основу прикупљених података и презентовања продукта пројекта.

**ОЦЕЊИВАЊЕ УЧЕНИКА ПО ИНДИВИДУАЛИЗОВАНОМ ПРИСТУПУ**

На основу педагошког профила у којем су утврђена подручја у којима је потребна додатна подршка (**индивидуализовани приступ**), наставник и стручни сарадници планирају мере за отклањање физичких, комуникацијских и социјалних препрека (мере индивидуализације), укључујући и оцењивањање.

Прилагођавају се методи рада, наставних средстава и дидактичког материјала, начини давања инструкција и задавања задатака, праћење напредовања, начина усвајања садржаја, провере знања, организације ситуације учења, постављања правила о активности и комуникацији на настави и др. О свему се води педагошка документација.

**ОЦЕЊИВАЊЕ УЧЕНИКА ПО ИОП-У**

Ученик коме је потребна додатна подршка у образовању оцењује се у односу на остваривање циљева и стандарда постигнућа у току савладавања индивидуалног образовног плана или у односу на прилагођене стандарде постигнућа при чему севреднује и однос ученика према раду и постављеним задацима/захтевима предмета у складу са његовим способностима.

При евалуацији ученика који раде по ИОП-у примењује се индивидуални приступ **у сарадњи са педагошко-психолошком службом школе**.

Оцењивање ученика по **ИОП-у 1** се врши на основу ангажовања и степена остварености постојећих стандарда и очекиваних исхода, уз прилагођавање начина и поступка оцењивања.

Оцењивање ученика по **ИОП-у 2** се врши на основу ангажовања и степена остварености прилагођених циљева и исхода, уз прилагођавање начина и поступка оцењивања.

Вредновање је усмерено на подстицање ученика на активно учествовање у настави и ваннаставним активностима, развијању његовог самопоуздања и осећаја напредовања.